CELEX: 32018D1545
Language: hu
Date: 2018-10-15 00:00:00
Title: A Tanács (KKBP) 2018/1545 határozata (2018. október 15.) az Európai Uniónak az iraki biztonsági ágazat reformját támogató tanácsadó missziójáról (EUAM Irak) szóló (KKBP) 2017/1869 határozat módosításáról

16.10.2018   
               
               
                  HU
               
               
                  Az Európai Unió Hivatalos Lapja
               
               
                  L 259/31
               
            
         A TANÁCS (KKBP) 2018/1545 HATÁROZATA
         (2018. október 15.)
         az Európai Uniónak az iraki biztonsági ágazat reformját támogató tanácsadó missziójáról (EUAM Irak) szóló (KKBP) 2017/1869 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2017. október 16-án elfogadta az Európai Uniónak az iraki biztonsági ágazat reformját támogató tanácsadó missziójáról (EUAM Irak) szóló (KKBP) 2017/1869 határozatot (1).
                  
               
                     (2)
                  
                  
                     A Politikai és Biztonsági Bizottság az EUAM Irak stratégiai felülvizsgálatát követően azt ajánlotta, hogy módosítsák és tizennyolc hónappal hosszabbítsák meg az EUAM Irak megbízatását.
                  
               
                     (3)
                  
                  
                     A (KKBP) 2017/1869 határozatot ennek megfelelően módosítani kell.
                  
               
                     (4)
                  
                  
                     Az EUAM Irak végrehajtására olyan helyzetben kerül sor, amely rosszabbodhat és akadályozhatja az Unió külső fellépése tekintetében az Európai Unióról szóló szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            A (KKBP) 2017/1869 határozat a következőképpen módosul:
            
                        1.
                     
                     
                        A 2. és a 3. cikk helyébe az alábbi szöveg lép:
                        
                           „2. cikk
                           Célok
                           Az EUAM Irak stratégiai céljai az alábbiak:
                           
                                       (1)
                                    
                                    
                                       tanácsadás és szakmai segítség nyújtása stratégiai szinten az iraki hatóságoknak azon követelmények azonosítása és meghatározása érdekében, amelyek az iraki nemzeti biztonsági program keretébe és az ahhoz kapcsolódó tervekhez illeszkedő biztonsági ágazati reform polgári vonatkozású aspektusainak koherens végrehajtásához szükségesek;
                                    
                                 
                                       (2)
                                    
                                    
                                       a biztonsági ágazati reform polgári aspektusaihoz kapcsolódó igények kielégítésének támogatását célzó további uniós szerepvállalás lehetőségeinek elemzése, értékelése és azonosítása nemzeti, regionális és helyi szinten, ezzel adatokat szolgáltatva az uniós és tagállami tervezéshez és végrehajtáshoz, és segítve azt;
                                    
                                 
                                       (3)
                                    
                                    
                                       segítség nyújtása az Unió küldöttségének a biztonsági ágazat reformjának területén biztosított uniós és tagállami támogatások koordinálásához, biztosítva az uniós fellépés koherenciáját.
                                    
                                 
                        
                           3. cikk
                           Feladatok
                           
                              (1)   A 2. cikk 1. pontjában meghatározott célok megvalósítása érdekében az EUAM Iraknak:
                              
                                          a)
                                       
                                       
                                          meg kell erősítenie a terrorizmus és a szervezett bűnözés elleni küzdelmet (többek között az erőszakos szélsőségesség elleni küzdelmet) és az ezek megelőzését célzó nemzeti stratégiák kidolgozásához nyújtott stratégiai tanácsadást, beleértve az e stratégiák megszövegezésére és végrehajtására vonatkozó szakpolitikák és cselekvési tervek meghatározását is, biztosítva az inkluzív megközelítést;
                                       
                                    
                                          b)
                                       
                                       
                                          támogatnia kell a belügyminisztérium tervezési igazgatóságát a minisztérium intézményi reformjai végrehajtásának megtervezésében és nyomon követésében, a nemzeti biztonsági stratégia végrehajtásának részeként;
                                       
                                    
                                          c)
                                       
                                       
                                          támogatnia kell a nemzeti stratégiák harmonizált végrehajtását, és a biztonsági ágazat reformjára vonatkozó programrendszereken és az átfogó kereten belül hozzá kell járulnia a biztonsági ágazati reform struktúrájának irányításához és működtetéséhez;
                                       
                                    
                                          d)
                                       
                                       
                                          meg kell határoznia és stratégiai szinten támogatnia kell a szervezett bűnözés elleni küzdelmet célzó átfogó stratégiát, különös figyelmet fordítva a határigazgatásra, a pénzügyi bűncselekményekre – elsősorban a korrupcióra, a pénzmosásra – és a kulturális örökség részét képező javak tiltott kereskedelmére;
                                       
                                    
                                          e)
                                       
                                       
                                          tanácsot kell nyújtania annak elősegítése érdekében, hogy az emberi jogokkal és a nemek közötti egyenlőséggel kapcsolatos koncepciók minden nemzeti stratégia és szakpolitika részét képezzék, hangsúlyt helyezve a belügyminisztériumi végrehajtási tervekre, valamint a Belügyminisztérium főfelügyelői hivatalán, Humánerőforrás-ügyi Főigazgatóságán és Képzési Igazgatóságán keresztül;
                                       
                                    
                                          f)
                                       
                                       
                                          támogatnia kell felügyeleti koncepciók kialakítását a Belügyminisztériumban, illetve a pénzügyi és közigazgatási korrupció elleni küzdelemmel kapcsolatos koncepciók kialakítását;
                                       
                                    
                                          g)
                                       
                                       
                                          hozzá kell járulnia a Belügyminisztériumon belüli intézményi reform folyamatához azzal, hogy előmozdítja a fokozott intézményi koordinációt, stratégiai eszközöket biztosít a minisztériumi tervezési, végrehajtási és értékelési képességek stratégiai szintű javításához, valamint tanácsot nyújt a reform humánerőforrás-ügyi dimenziójának kezeléséhez;
                                       
                                    
                                          h)
                                       
                                       
                                          tanácsot kell nyújtania a Bagdadon kívüli területekkel való kapcsolattartásra vonatkozóan, mégpedig úgy, hogy támogatja a hatóságokat a tartományi és regionális szintű intézmények szükségleteinek felmérésében és az ezeknek a reformfolyamatba való integrálásával kapcsolatos lehetőségek és kihívások azonosításában;
                                       
                                    
                                          i)
                                       
                                       
                                          tényleges kapcsolatot kell kialakítania és fenntartania a biztonsági ágazat reformjának polgári aspektusai terén tevékenykedő legfontosabb nemzetközi szereplőkkel, mindenekelőtt az Egyesült Nemzetek Szervezetével, a NATO-val, a nemzetközi koalícióval és az Amerikai Egyesült Államokkal.
                                       
                                    
                           
                              (2)   A 2. cikk 2. pontjában meghatározott célok megvalósítása érdekében az EUAM Iraknak:
                              
                                          a)
                                       
                                       
                                          országszerte fel kell térképeznie és napra készen kell tartania a polgári biztonsági ágazat támogatására irányuló, folyamatban lévő és tervezett fellépéseket, és meg kell határoznia a tanulságokat és a hiányosságokat;
                                       
                                    
                                          b)
                                       
                                       
                                          közép- és hosszú távú szükségleteket és lehetőségeket kell meghatároznia a biztonsági ágazat reformjának támogatását célzó esetleges jövőbeli uniós szerepvállalás tekintetében, regionális és tartományi szinten is, annak érdekében, hogy információt és támogatást nyújtson egy ilyen lehetséges – többek között a NATO-val való – jövőbeli szerepvállalás majdani uniós megtervezéséhez, teljes mértékben tiszteletben tartva az inkluzivitás és a viszonosság elvét, valamint az EU döntéshozatali autonómiáját. A tervezést koordinálni fogják a NATO-val Irakban, annak érdekében, hogy a két fél tevékenységei közötti összhangot egymást kölcsönösen erősítő módon lehessen javítani, abból a célból, hogy szinergiák jöjjenek létre és támogatást lehessen szerezni olyan területeken, mint a logisztika, a teljes körű átláthatóság és a tagállami felelősségvállalás biztosítása mellett;
                                       
                                    
                                          c)
                                       
                                       
                                          olyan, gyors hatást gyakorló projekteket kell azonosítania a nemzetközi donorokkal koordinálva, amelyeket vagy uniós eszközökön, vagy kétoldalú tagállami szerepvállaláson keresztül lehetne megvalósítani, például a bagdadi repülőtéren a határigazgatás terén.
                                       
                                    
                           
                              (3)   A 2. cikk 3. pontjában meghatározott célok megvalósítása érdekében az EUAM Iraknak:
                              
                                          a)
                                       
                                       
                                          támogatnia kell a nemzeti és nemzetközi érdekelt felek közötti együttműködést és koordinációt a biztonsági ágazat reformjára vonatkozó stratégiában előirányzott három szintre összpontosítva;
                                       
                                    
                                          b)
                                       
                                       
                                          továbbra is be kell töltenie a vezető koordinációs szerepet a nemzeti biztonságra vonatkozó jogszabályi rendszerben, valamint a védelmi és belsőbiztonsági stratégia rendszerében;
                                       
                                    
                                          c)
                                       
                                       
                                          továbbra is együtt kell működnie a biztonsági ágazat reformjával foglalkozó támogató bizottsággal a kiemelt partneri státusz részeként;
                                       
                                    
                                          d)
                                       
                                       
                                          folytatnia kell a szoros koordinációt az uniós küldöttséggel a biztonsági ágazat reformjának polgári aspektusai terén, a terrorizmus elleni küzdelmet és a hírszerzést is beleértve, valamint a Bagdadban képviselettel rendelkező tagállamokkal, rendszeres misszióvezetői és szakértői szintű találkozók révén;
                                       
                                    
                                          e)
                                       
                                       
                                          támogatnia kell – az uniós küldöttséggel szorosan koordinálva – az iraki biztonsági ágazat reformjának támogatását célzó uniós stratégiai keret elveinek átvételét.
                                       
                                    
                           
                              (4)   A 2. cikk 3. pontjában meghatározott célok megvalósítása érdekében az EUAM Iraknak az Unió intézményi keretének kellő tiszteletben tartásával támogatnia kell a koordinációt az Egyesült Nemzetek Szervezetével – különösen az ENSZ Fejlesztési Programjával – és más, a helyszínen jelen lévő nemzetközi szereplőkkel – köztük a NATO-val, a nemzetközi koalícióval és az Amerikai Egyesült Államokkal – annak érdekében, hogy előmozdítsa a szinergiákat és a koherenciát.”
                           
                        
                     
                  
                        2.
                     
                     
                        A 14. cikk (1) bekezdésének helyébe a következő szöveg lép:
                        
                           „(1)   Az EUAM Irakkal járó kiadások fedezésére szánt pénzügyi referenciaösszeg a 2017. október 16-tól2018. október 17-ig terjedő időszakra 17 300 000 EUR.
                           Az EUAM Irakkal járó kiadások fedezésére szánt pénzügyi referenciaösszeg a 2018. október 18-tól2020. április 17-ig terjedő időszakra 64 800 000 EUR.
                           Az ezt követő időszakok tekintetében előirányzandó pénzügyi referenciaösszegről a Tanács dönt.”
                        
                     
                  
                        3.
                     
                     
                        A 17. cikk második bekezdésének helyébe a következő szöveg lép:
                        „Ezt a határozatot 2020. április 17-ig kell alkalmazni.”
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2018. október 15-én.
            
               
                  a Tanács részéről
               
               
                  az elnök
               
               F. MOGHERINI
            
         
         
            (1)  A Tanács (KKBP) 2017/1869 határozata (2017. október 16.) az Európai Uniónak az iraki biztonsági ágazat reformját támogató tanácsadó missziójáról (EUAM Irak) (HL L 266., 2017.10.17., 12. o.).